

**Eduskunta**

**Sivistysvaliokunta**

**Asia: Vapaa Sivistystyö ry (VST ry) lausunto HE 76/2021 vp Hallituksen esitys eduskunnalle laiksi Jatkuvan oppimisen ja työllisyyden palvelukeskuksesta ja siihen liittyviksi laeiksi**

VST ry viittaa edelliseen lausuntoonsa 25.3.2021 **VN/727/2021 Lausuntopyyntö luonnoksesta hallituksen esitykseksi eduskunnalle laiksi Jatkuvan oppimisen ja työllisyyden palvelukeskuksesta ja siihen liittyviksi laeiksi** ja lausuu ajankohtaisessa lausunnossaan 19.5.2021 esityksen uusista muutoksista edellisen lausuntokierroksen jälkeen.

Kappaleessa 2.1.2 mainitaan jatkuvaa oppimista tukevat osaamisen kehittämisen muodot, joissa Jatkuvan oppimisen ja työllisyyden palvelukeskuksen (tässä: palvelukeskus) verkostoon on lisätty ELY-keskukset: Työikäisille järjestettävän koulutustarjonnan ja neuvonta- ja ohjauspalvelujen osalta keskeisimpiä toimijoita ovat koulutus-, ohjaus- ja työllisyyspalveluja järjestävät oppilaitokset, korkeakoulut ja muut organisaatiot sekä elinkeino-, liikenne- ja ympäristökeskukset (jäljempänä *ELY-keskus),*työ- ja elinkeinohallinnonpalvelut (jäljempänä *TE-palvelut*) ja Opetushallitus. **VST ry pitää ELY-keskusten mukaantuomista palveluverkostoon luontevana ja lisäarvoa tuottavana toimijana alueellisten oppimispalvelujen kehittämisessä.**

Samassa luvussa mainitaan koulutusmuodot, joihin työikäiset voivat hakeutua jatkuvan oppimisen palvelupaletissa - perusopetus, lukiokoulutus, ammatillinen koulutus, korkeakoulut, vapaa sivistystyö sekä taiteen perusopetus…”ja osassa niistä järjestetään myös erityisesti aikuisille räätälöityjä koulutuskokonaisuuksia.” **VST ry kannustaa räätälöityjen koulutuskokonaisuuksien tarjoamista alueellisten osaamis- ja sivistys-tarpeiden mukaan erityisesti niille aikuisille, jotka hakevat muutosta elämäntilanteeseensa uusilla perustaidoilla ja sytykkeitä opintopolun jatkamiselle uudelle tasolle.**

Luku jatkuu työvoimakoulutuksen roolijaosta OKM:n ja TEM:n välillä. **VST ry:n mukaan on rakentavaa kehittää tutkintoon johtamatonta työvoima-koulutusta sekä korkeakoulututkintoon johtavia opintoja palvelukeskuksen ekosysteemissä saumattomasti, luoden laajenevia rajapintoja työelämän ja oppilaitosten toimijoiden välillä – tutkintoon johtamaton ja johtava koulutus voidaan linkittää ennakkoluulottomasti yhteen palvelujärjestelmässä, esimerkiksi taidekasvatuksellinen luova kurssi ja avoimen yliopiston kasvatustieteen opinnot.**

**VST ry pitää hyvänä, että palvelukeskuksen jakamia valtionavustuksia voi käyttää koulutusten ohella myös hakevaan toimintaan.**

**VST ry arvostaa palvelukeskuksen hallintomallissa lisäyksen esitykseen, johon ollaan neuvoston työn yhteyteen luomassa jaostot, mikä parantaa**

**koulutuksen toimijoiden osallistumista sitä kautta neuvoston toimintaan.**

Palvelukeskuksen toimintaprofiili rakennetaan ilmiöpohjaisesti ennakointitiedon , osaamissisältöjen, ekosysteemiseen tukeen sekä digitaalisten palvelujen varaan. **VST ry näkee oppilaitosten tehtäväksi digitaalisten koulutuspalvelujen ohella myös tarjota ihmisläheisiä kohtaamisen ja kasvun oppimisympäristöjä lähipalveluna – tämä jotta koulutuksellisen tasa-arvon ja saavutettavuuden kriteerit täyttyvät. VST ry tukee myös palvelukeskuksen tavoitetta työelämän kestävistä siirtymistä: ”Jatkuvan oppimisen ja työllisyyden palvelukeskuksen toiminnan tavoitteena on edesauttaa joustavia siirtymiä työelämässä ja tukea sosiaalisesti, taloudellisesti ja ekologisesti kestävää työn muutosta.”**

Helsingissä 19.5.2021

Hallituksen psta

Björn Wallén, puheenjohtaja Vapaa Sivistystyö ry